Mueller-verslag: 'Trump het nié met Moskou saamgesweer' | Maroela Media
Die spesiale ondersoeker Robert Mueller wat bewerings van Russiese inmenging in Amerikaanse president Donald Trump se 2016-verkiesing ondersoek het, het bevind daar was geen sameswering tussen hom of sy veldtog en Moskou nie.
Die Amerikaanse prokureur-generaal, William Barr, het 'n opsomming van die ondersoekverslag Sondagaand bekendgemaak.
Hoewel die ondersoek bevind het Moskou het beslis ingemeng by die 2016-verkiesing, het Barr in die samevattende verslag gesê daar was geen bewyse dat lede van die Trump-veldtog saamgesweer of saamgewerk het met die Russiese regering in sy inmengingbedrywighede nie.
Trump het verklaar dat hy in dié verslag heeltemal vrygespreek is en gesê die ondersoek was 'n poging om hom uit die kussings te lig, wat misluk het.
Oor nog 'n sleutelkwessie, of Trump probeer het om die gereg te dwarsboom deur in te meng met die ondersoek na Rusland se betrokkenheid, was Barr se samevatting van Mueller se verslag minder duidelik. Hy het gesê oor dié aspek het Mueller se verslag "nie bevind dat die president 'n misdaad gepleeg het nie, maar spreek die verslag hom ook nie vry nie".
Hy het bygevoeg dat hy en die adjunk-prokureur-generaal, Rod Rosenstein, bewyse gevind het "wat nie genoeg is om te beslis dat die president hom aan dwarsboming van die gereg skuldig gemaak het nie".
Dit is onwaarskynlik dat die opsomming van die verslag 'n einde sal bring aan die omstredenheid rondom Russiese inmenging en Trump se rol daarin, 'n kwessie wat die nasie verdeel het. Die Withuis en Trump se ondersteuners was verheug oor die verslag en meen dit spreek die president vry van enige oortredings, maar sy teenstaanders bevraagteken of die bewoording in die verslag nie dubbelsinnig is nie.
"Die bevindings van die departement van justisie is 'n totale en algehele kwytskelding van die president van die VSA," het Trump se woordvoerder, Sarah Huckabee Sanders, gesê. Jerrold Nadler, die demokratiese voorsitter van die justisiekomitee in die huis van verteenwoordigers, het egter aangevoer daar is "baie kommerwekkende teenstrydighede" in die verslag en "Mueller het nie die president vrygespreek nie". Hy het bygevoeg hy sal 'n oproep doen dat Barr voor die kongrespaneel kom getuig.
Die Demokrate het daarop aangedring dat die verslag in sy geheel bekendgemaak word en het gedreig om hul kongresmagte te gebruik om die volledige verslag en al die ondersteunende dokumentasie te bekom. Volgens wet word die spesiale ondersoeker se verslag slegs aan die prokureur-generaal voorgelê en hy is by magte om die verslag te weerhou of slegs gedeeltes daarvan bekend te maak. Trump was ook ten gunste van bekendmaking van die verslag.
Voor daar besluit word of die verslag bekendgemaak kan word, moet Barr bepaal of daar enige inligting rakende nasionale sekuriteit is wat verwyder moet word. Tydens Mueller se ondersoek is daar onderhoude met meer as 500 getuies gevoer, 500 besoeke met lasbriewe is uitgevoer en 2 800 dagvaardings om dokumente te bekom is uitgereik in net meer as 22 maande.
Die Amerikaanse intelligensiedienste het kort voordat Trump sy intrek in die Withuis geneem het, bevind Rusland het deur middel van aanlynpropaganda en die kraak van e-posse by die verkiesingsveldtog in die VSA ingemeng tot voordeel van Trump en tot nadeel van sy teenstaander, Hillary Clinton.
Vyf belangrike lede van die Trump-span, onder wie veldtogvoorsitter Paul Manafort, sy persoonlike prokureur Michael Cohen, en voormalige nasionale veiligheidsadviseur Michael Flynn, is skuldig bevind op verskeie aanklagte as gevolg van die Mueller-ondersoek. Die aanklagte sluit in oneerlikheid gedurende 'n ondersoek en belasting- en finansiële bedrog wat nie verband hou met Rusland se rol in die sage nie.
Die Mueller-ondersoek het beslis daar was ongetwyfeld Russiese inmenging tydens die verkiesing, maar in 'n verraderlike en indirekte manier. Barr het gesê Mueller het bevind daar was twee hoofpogings deur die Russe om die uitslag van die verkiesing te beïnvloed.
"Die eerste het pogings deur die Russiese organisasie, die Internet Research Agency, behels om valse inligting en sosiale media-aksies in die VSA uit te voer om sosiale onmin te saai," het die verslag gesê.
Die tweede was Russiese agente wat die rekenaars en e-posse van die Demokratiese Party en Clinton gekraak het en inligting deur WikiLeaks en ander bronne versprei het.
Barr het genoem dat Mueller strafregtelike aanklagte teen verskeie Russiese burgers en entiteite aanhangig gemaak het in verband met die inmengingsaksies.
Hehe ou nuus vir my.
Weet al van die begin dit was net n heksejag gewees op Trump.
Enige mens wat gebeurtenis dopgehou het kon dit sien.
Die wêreld hou nie van n reguit man met inbors en wat n probleem aanspreek soos dit is sonder vrees en dit dan regmaak nie .Die land waar ons bly mag jy nie verwys na n swart persoon.in die media nie ,go figure.
Lyk my ook al inmenging wat die Russe gedoen het was om Crooked Hilary se gekonkel openbaar te maak, so dis net eintlik positief, die stemproses was nie geaffekteer nie.
… maar Hillary sal nie rus nie en nog minder die demokrate/solsialiste/EU/grensloses/Soros/Obama/Nazi's/Palestyne/Sjina/Mexiko/Venezuela en al wagtende toekomstige moontlike beautiful kandidate vir die prez se joppie. Trump word selfs teengestaan deur die CIA/FBI/Pentagon/Navo wat doen wat hul wil en 'n nuwe oorlogsone wil skep in Rusland en reeds kwaai skoor soek op die grens met Ukraìne.
Mens kan nie regtig die gereg dwarsboom as daar nie 'n motief is nie, en met die dat Mueller nie enige sameswering kom bewys nie, val die dwarsboming storie ook plat. Die Prokureur Generaal (Rosenstein), hoof van die FBI ens se baas is almal die President in Amerika, so dit is moeilik om enige gesprekke tussen die partye as dwarsboming te beskryf (hoewel dit 'n fyn lyn is). As mens kyk na die definisie van sameswering kan daar egter vrae gevra word wanneer dit algemene kennis raak dat politieke groepe (wat toevallig teen Pres Trump die verkiesing geveg het) betaal… Lees meer »